Diari Oficial de la Generalitat Valenciana


Sumari del DOGV 6254, del 27-04-2010 (2010/4596)

RESOLUCIÓ de 22 d'abril de 2010, de la directora de l'Agència Valenciana de Foment i Garantia Agrària, per mitjà de la qual s'establix la convocatòria del procediment per a la concessió de subvencions a través de la sol·licitud única vinculades al règim de pagament únic, altres ajudes directes a l'agricultura i a la ramaderia, ajudes agroambientals i d'indemnització compensatòria per a l'any 2010.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6254

Data del DOGV
:   27-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4596


Data del document
:   22-04-2010

Organisme emissor
:   Agència Valenciana de Foment i Garantia Agrària

Tipus de document
:   Resolució

Descriptors 

:   * Agència Valenciana de Foment i Garantia Agrària
    * ajuda pública
    * ajuda a l'agricultura
    * FEOGA

RESOLUCIÓ de 22 d'abril de 2010, de la directora de l'Agència Valenciana de Foment i Garantia Agrària, per mitjà de la qual s'establix la convocatòria del procediment per a la concessió de subvencions a través de la sol·licitud única vinculades al règim de pagament únic, altres ajudes directes a l'agricultura i a la ramaderia, ajudes agroambientals i d'indemnització compensatòria per a l'any 2010. [2010/4596]  
Sobre la base de la competència que tinc segons allò que es preveu en els articles: 47.3 del Decret Legislatiu de 26 juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, article 77.4.3 últim punt, de la Llei 14/2005, de 23 de desembre, en conjunció amb allò que es disposa en l'article 13.1, lletra h del Decret 123/2006, de 8 de setembre, pel qual s'aprova l'Estatut de l'Agència Valenciana de Foment i Garantia Agrària, s'adopta la resolució següent:  
En aplicació dels articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, a concedir o a modificar ajudes públiques: s'especifica que a estes ajudes, no els és aplicable l'article 107.1 del Tractat de Funcionament de la UE, atés que els fons destinats a finançar les actuacions previstes tenen un origen comunitari, en el marc de les previsions del Reglament (CE) 1290/2005 i de les previsions contingudes en l'article 139 del Reglament (CE) 73/2009, de 19 de gener, del Consell, i en l'article 88 del Reglament (CE) 1698/2005, de 20 de setembre de 2005, del Consell.  
Apartat 1r. Disposicions que establixen les bases reguladores de les ajudes convocades  
A estes ajudes els és aplicable allò que es preveu en l'Orde 11/2010, de 26 de febrer, de la consellera d'Agricultura, Pesca i Alimentació, sobre qüestions generals aplicables al conjunt d'ajudes incloses en la sol·licitud única dins del marc de la política agrària comuna (PAC) a la Comunitat Valenciana. Així mateix, tal com s'establix en l'article 2 de l'orde, són aplicables totes les normes integrants del marc de referència contingudes en l'annex I de l'abans esmentada orde i els requisits previstos en el PDRCV, tal com es reproduïxen en els annexos II i III de l'orde esmentada.  
Apartat 2n. Crèdits pressupostaris a què s'imputa la subvenció   
El pagament de les ajudes previstes en l'apartat 1r, de l'article 1 de l'Orde 11/2010, de 26 de febrer, s'efectuarà a càrrec de les línies pressupostàries corresponents al capítol IV de l'Agència Valenciana de Foment i Garantia Agrària, línia SE830000 (fons FEAGA), que corresponen a l'aplicació a la Comunitat Valenciana de la política agrícola comunitària.   
El pagament del complement de l'ajuda de fruites de corfa el titular de la qual siga agricultor professional serà efectuada a càrrec de la línia pressupostària corresponent al capítol IV de l'Agència Valenciana de Foment i Garantia Agrària, línia SE830000.  
El pagament de les ajudes previstes en l'apartat 2n, de l'article 1 de l'Orde 11/2010, de 26 de febrer, s'efectuarà a càrrec de les línies pressupostàries corresponents al capítol IV de l'Agència Valenciana de Foment i Garantia Agrària, línia SE832000 (fons FEADER), que corresponen a l'aplicació a la Comunitat Valenciana de la política agrícola comunitària.  
Apartat 3r. Relació de les ajudes concretes vinculades a la sol·licitud única convocades per mitjà d'esta resolució i remissió a la normativa estatal que conté els requisits concrets que es compliran en cada règim  
Per mitjà d'esta resolució es convoquen les ajudes següents:  
1. Pagament únic per als següents titulars de drets segons allò que s'establix en l'article 3, apartat 1 del Reial Decret 1680/2009, de 13 de novembre, sobre l'aplicació del règim de pagament únic en l'agricultura i la integració de determinades ajudes agrícoles en este a partir de l'any 2010, amb els requisits i les condicions previstos en el títol II del Reial Decret 66/2010, de 29 de gener, sobre l'aplicació els anys 2010 i 2011 dels pagaments directes a l'agricultura i a la ramaderia, que comprenen els articles 8 a 15 de l'esmentada norma.  
a) Aquells que siguen titulars de drets de pagament únic en virtut de les assignacions realitzades en els anys 2006 al 2009, o per tractar-se de receptors de drets transferits per cessió.  
b) En virtut del Reglament (CE) número 73/2009, de 19 de gener, del Consell, aquells que obtinguen drets de pagament únic derivats de:  
- Desacoblament total, l'any 2010, dels règims d'ajuda de cultius herbacis, prima a la qualitat del blat dur, ajuda a l'oliverar i primes per ovella i cabra, d'acord amb allò que s'establix en els articles 64 i 65 de l'esmentat reglament.  
- La integració en el règim, a partir de l'any 2010, de la prima a l'arrancada de vinya, d'acord amb allò que s'establix en l'article 33.1.b i l'apartat B de l'annex IX de l'esmentat reglament.  
- La integració en el règim, l'any 2010, de l'ajuda a la destil·lació d'alcohol d'ús de boca, d'acord amb allò que s'establix en l'article 33.1.b i l'apartat C de l'annex IX de l'esmentat reglament.  
- La integració en el règim, l'any 2010, de les superfícies amb plantacions de cítrics existents a 30 de setembre de 2006.  
c) En virtut del Reglament (CE) número 73/2009, de 19 de gener de 2009, aquells que obtinguen drets de pagament únic:  
- De la reserva nacional regulada per mitjà de l'article 41 de l'esmentat reglament.  
- Per mitjà de cessions, regulades en l'article 43 de l'esmentat reglament.  
2. Els règims específics d'ajudes per superfície següents:  
a) Prima a les proteaginoses, amb les condicions i els requisits previstos en la secció 1ª, del títol III del Reial Decret 66/2010, de 29 de gener (article 16).  
b) Pagament específic al cultiu d'arròs, amb les condicions i els requisits previstos en la secció 2ª, del títol III del Reial Decret 66/2010, de 29 de gener (articles 17 i 18).  
c) Ajuda als agricultors productors de creïlla amb destinació a fècula amb les condicions i els requisits previstos en la secció 3ª, del títol III del Reial Decret 66/2010, de 29 de gener (article 19).  
d) Ajuda a les fruites de corfa. Amb les condicions i els requisits previstos en la secció 4ª, del títol III del Reial Decret 66/2010, de 29 de gener (articles 20 i 21).  
e) Ajudes als productors de llavors amb les condicions i els requisits previstos en la secció 5ª, del títol III del Reial Decret 66/2010, de 29 de gener (articles 22 i 23).  
f) Ajuda específica al cultiu del cotó, amb les condicions i els requisits previstos en la secció 6ª, del títol III del Reial Decret 66/2010, de 29 de gener (articles 24 a 26) i aquelles normes de desplegament posterior que sobre esta ajuda puga dictar l'Estat en exercici de la seua competència.  
g) Ajuda a les tomaques per a transformació, amb les condicions i els requisits previstos en la secció 7ª, del títol III del Reial Decret 66/2010, de 29 de gener (articles 27 a 34).  
h) Ajuda als productors de remolatxa sucrera, amb les condicions i els requisits previstos en la secció 8ª, del títol III del Reial Decret 66/2010, de 29 de gener (article 35).  
3. Els règims d'ajuda per a bestiar boví següents:  
i) Prima per vaca alletant, amb les condicions i els requisits previstos en les seccions 1ª i 2ª, del títol IV del Reial Decret 66/2010, de 29 de gener (articles 36 a 40).  
j) Primes per sacrifici amb les condicions i els requisits previstos en les seccions 1ª i 3ª, del títol IV del Reial Decret 66/2010, de 29 de gener (articles 36, 37 i 41 a 45).  
4. Els pagaments addicionals per aplicació de l'article 69 del Reglament (CE) 1782/2003 següents:  
a) Pagaments addicionals en el sector del cotó, amb les condicions i els requisits previstos en la secció 1ª, del títol V del Reial Decret 66/2010, de 29 de gener (articles 46 i 47) i aquelles normes de desplegament posterior que sobre esta ajuda puga dictar l'Estat en exercici de la seua competència.  
b) Pagaments addicionals en el sector de la remolatxa i de la canya de sucre, amb les condicions i els requisits previstos en la secció 2ª, del títol V del Reial Decret 66/2010, de 29 de gener (article 48).  
c) Pagament addicional a les explotacions que mantinguen vaques alletants, amb les condicions i els requisits previstos en la secció 3ª, del títol V del Reial Decret 66/2010, de 29 de gener (articles 49 a 52).  
d) Pagament addicional a la producció de carn de boví de qualitat reconeguda oficialment amb les condicions i els requisits previstos en la secció 4ª, del títol V del Reial Decret 66/2010, de 29 de gener (articles 53 a 55).  
e) Pagaments addicionals en el sector lacti amb les condicions i els requisits previstos en la secció 5ª, del títol V del Reial Decret 66/2010, de 29 de gener (articles 56 a 58).  
5. Les ajudes específiques per aplicació de l'article 68 del Reglament (CE) número 73/2009, de 19 de gener, del Consell, següents:  
a) Programa Nacional per al Foment de Rotacions de Cultiu en Terres de Secà, amb els requisits i els imports previstos en la secció 1ª, del capítol I, del títol VI del Reial Decret 66/2010, de 29 de gener (articles 59 a 68).  
b) Programa Nacional per a la Qualitat dels Llegums amb els requisits i els imports previstos en la secció 2ª, del capítol I, del títol VI del Reial Decret 66/2010, de 29 de gener (articles 69 a 74).  
c) Programa per al Foment de la Qualitat en el Tabac amb els requisits i els imports previstos en la secció 3ª, del capítol I, del títol VI del Reial Decret 66/2010, de 29 de gener (articles 75 a 82).  
d) Ajudes específiques destinades als agricultors d'oví i caprí les produccions del quals estiguen emparades per denominacions de producció de qualitat, amb els requisits i els imports previstos en la secció 1ª, del capítol II, del títol VI del Reial Decret 66/2010, de 29 de gener (articles 83 i 84 a 86).  
e) Ajudes específiques destinades als agricultors d'oví i caprí les explotacions dels quals s'orienten a la producció de carn, amb la finalitat de compensar els desavantatges específics lligats a la viabilitat econòmica d'este tipus d'explotació, amb els requisits i els imports previstos en la secció 2ª, del capítol II, del títol VI del Reial Decret 66/2010, de 29 de gener (articles 83 i 87 a 89).  
f) Ajudes per a compensar els desavantatges específics que afecten els agricultors del sector lacti en zones econòmicament vulnerables o sensibles des del punt de vista mediambiental i per a tipus de producció econòmicament vulnerables, amb els requisits i els imports previstos en la secció 3ª, del capítol II, del títol VI del Reial Decret 66/2010, de 29 de gener (articles 83 i 90 a 93).  
g) Ajuda per a fomentar els productes lactis de qualitat, amb els requisits i els imports previstos en la secció 4ª, del capítol II, del títol VI Reial Decret 66/2010, de 29 de gener (articles 83 i 94 a 96).  
6. Les ajudes agroambientals següents per al període de programació 2008-2013, en el marc d'allò que es preveu en els articles 36.a.iv i 39, corresponents a l'eix 2, del Reglament (CE) número 1698/2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER):  
a) Agricultura ecològica.  
b) Cultiu sostenible de l'arròs en aiguamolls.  
c) Producció integrada en vinya.  
d) Producció integrada en cítrics.  
e) Lluita contra l'erosió en cultius llenyosos en terrasses o bancals.  
f) Manteniment de races en perill d'extinció: raça ovina guirra.  
Els imports de l'ajuda es modificaran segons la unitat mínima de cultiu agroambiental (UMCA) de l'explotació.  
Tal com es preveu en el Programa de Desenvolupament Rural de la Comunitat Valenciana, a l'efecte del règim d'ajudes agroambientals, s'entén per unitat mínima de cultiu agroambiental (UMCA) la referència per a determinar la superfície agroambiental a partir de la qual els costos totals unitaris tendixen a disminuir a mesura que creix el nombre d'hectàrees cultivades. A la Comunitat Valenciana la UMCA serà de 20 hectàrees per a totes les mesures.  
a) Quan la superfície en hectàrees per a cada mesura siga igual o menor al doble del valor de la UMCA, els imports màxims de les primes per hectàrea per a cada mesura i/o submesura serà el cent per cent de la prima establida.  
b) Per a la superfície en hectàrees compresa entre el doble i el quàdruple del valor de la UMCA, els imports màxims de les primes seran del 60%.  
c) Per a la superfície que excedisca del quàdruple del valor de la UMCA, l'import màxim de la prima serà del 30%.  
En cas que el titular de l'expedient siga una cooperativa i que la superfície de cada un dels socis no excedisca el doble del valor de la UMCA, es podrà sol·licitar l'exempció de l'aplicació de la modulació dels imports.  
7. Ajudes d'indemnització compensatòria per als agricultors en les zones amb dificultats naturals de la Comunitat Valenciana, detallades en l'annex I, d'esta resolució, previstes en l'article 37 corresponents a l'eix 2, del Reglament (CE) número 1698/2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), tal com es preveu en l'article 4, lletra q de l'Orde 11/2010, de 26 de febrer.  
En esta ajuda, quan es tracte de superfícies farratgeres per a l'aprofitament del bestiar de l'explotació, el sol·licitant especificarà si es tracta de: praderies per a sega o pastures amb aprofitament superior als 6 mesos per any o d'aprofitament entre 2 i 6 mesos a l'any, cultiu d'aprofitament farratger, o es tracte de guaret, restollada o d'erm a pastura. En el cas de pastures comunals, la superfície que declararà el ramader en cada parcel·la serà proporcional al nombre dels seus animals respecte del total de bestiar que utilitza la pastura comunal.  
En les ajudes d'indemnització compensatòria en zones desfavorides de muntanya, el mòdul base per al càlcul de les ajudes serà de 94 €/ha. En les zones desfavorides per despoblament caldrà ajustar-se al mòdul previst en l'annex III de l'Orde 11/2010.  
8. Els requisits genèrics i específics de les ajudes esmentades en els punts 6 i 7 d'este apartat estan previstos en el Programa de Desenvolupament Rural de la Comunitat Valenciana, aprovat segons allò que s'establix en l'article 18 del Reglament (CE) 1698/2005, de 20 de setembre de 2005, del Consell, per Decisió de 16 de juliol de 2008, de la Comissió, i que es troben transcrits en els annexos II i III, de l'Orde 11/2010, de 26 de febrer.  
Apartat 4t. Termini de presentació de la sol·licitud única  
Tal com es prescriu en l'article 89 del Real Reial Decret 66/2010, de 29 de gener, la sol·licitud única s'efectuarà amb el contingut mínim previst en l'annex I de l'abans esmentat reial decret i que es facilitaran a les oficines de la Conselleria d'Agricultura, Pesca i Alimentació i en les entitats col·laboradores.  
1. Tal com es preveu en l'article 99.2 del Reial Decret 66/2010, de 29 de gener, i en l'Orde ARM/762/2010, de 26 de març (BOE núm. 75, de 27.03.2010), la sol·licitud única s'ha de presentar en el període comprés entre el dia 1 de febrer i el 14 de maig, en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El període de comunicació de les cessions de drets regulades en l'article 29.2 del Reial Decret 1680/2009, de 13 de novembre, sobre l'aplicació del règim de pagament únic en l'agricultura i la integració de determinades ajudes agrícoles en este a partir de l'any 2010 es podran practicar fins al 4 d'abril de 2010 inclusivament.  
2. Quan les primes per sacrifici se sol·liciten per animals sacrificats en un altre estat membre de la Unió Europea o exportats vius a països tercers, les sol·licituds de primes per sacrifici es presentaran segons allò que es preveu en l'article 99.3 del Reial Decret 66/2010, de 29 de gener:  
a) De l'1 al 30 de juny.  
b) De l'1 al 30 de setembre.  
c) De l'1 de desembre al 15 de gener de l'any següent.  
L'any de sacrifici o de l'exportació determinarà l'any de la imputació dels animals que siguen objecte d'una sol·licitud de prima per sacrifici o pagament addicional a la producció de carn de boví de qualitat.  
Fins i tot, quan la sol·licitud de prima per sacrifici es presente en algun dels períodes previstos en els apartats a, b o c, els productors que tinguen superfícies hauran d'haver presentat la sol·licitud única amb la declaració de superfícies en el període previst en el punt primer d'este apartat, encara que no la sol·liciten.  
Apartat 5t. Documentació, de caràcter general, que preceptivament s'ha de presentar juntament amb la sol·licitud única  
1. Model de sol·licitud que contindrà necessàriament la informació mínima prevista en l'annex I del Reial Decret 66/2010, de 29 de gener.  
2. Croquis de les parcel·les agrícoles quan el productor no declare la totalitat d'un recinte SIGPAC, excepte en el cas de superfícies farratgeres i pastures permanents d'ús comú.  
3. Fotocòpia del DNI/NIF del titular i, si fóra el cas, del seu cònjuge.  
4. Quan s'actue a través de representant, es presentarà el document acreditatiu de l'existència de la representació firmat pel sol·licitant i el seu representant. En el supòsit de persones jurídiques es presentarà l'escriptura de nomenament de l'apoderat o representant en què conste l'extensió del poder o, si s'escau, document equivalent.  
5. Document de comunitats de béns en el qual conste, necessàriament, el contingut previst en l'article 3 de l'Orde 11/2010, de 26 de febrer.  
6. Declaració responsable del sol·licitant de no estar sotmés a cap cas de les altres prohibicions establides en l'article 13 de la Llei 38/2003, General de Subvencions.  
7. Document de manteniment de tercers de l'organisme pagador, Agència Valenciana de Foment i Garantia Agrària, només en els casos en què no figuren donats d'alta en el Registre de Tercers de l'Agència (GTA) o bé que s'haja produït un canvi de compte bancari.  
8. En cas de persones jurídiques, estatuts i/o escriptura de constitució de l'entitat titular de l'explotació.  
Apartat 6t. Documentació de caràcter específic que addicionalment s'ha de presentar juntament amb la sol·licitud única segons el tipus concret d'ajuda sol·licitada  
1. AJUDES DE FRUITES DE CORFA  
a) Un certificat de l'organització de productors acreditatiu del fet que el soci que sol·licita l'ajuda està integrat en la seua organització, a l'efecte de justificar el requisit que s'establix en l'article 20.2.b del Reial Decret 66/2010, de 29 de gener.  
b) El compromís de l'agricultor de realitzar, si s'escau, el lliurament de la seua collita a l'organització de productors esmentada.  
c) En cas que es desitge acollir al complement d'ajuda de l'apartat 5, de l'article 21 del Reial Decret 66/2010, de 29 de gener, haurà d'adjuntar una declaració del sol·licitant de ser agricultor professional.  
2. AJUDES A LA PRODUCCIÓ DE LLAVORS  
En el cas de les llavors s'adjuntarà còpia del contracte de multiplicació que reculla, almenys, la informació que s'indica en l'annex III del Reial Decret 66/2010, de 29 de gener, o una declaració de cultiu en el cas de producció en cultiu directe per l'establiment de llavors, i es tindrà en compte allò que s'establix en l'article 20.1.a del Reial Decret 66/2010, de 29 de gener.  
3. AJUDES AL CULTIU DEL COTÓ  
En el cas de l'ajuda específica al cultiu del cotó ha d'indicar, si s'escau, l'organització interprofessional autoritzada a la qual pertany.  
4. AJUDES AL SECTOR DE LA REMOLATXA  
Contracte de remolatxa sucrera.  
5. RÈGIMS D'AJUDA PER BESTIAR  
a) Llibre de Registre actualitzat  
Per a la prima per vaca alletant s'ha d'adjuntar la fotocòpia del full en què figuren les dades identificadores de l'explotació i del propietari, i dels fulls en què figuren les anotacions corresponents a les vaques i braves per les quals sol·licita ajudes.  
No obstant això, no serà necessari que els agricultors aporten el Llibre de Registre quan totes les unitats de producció ramaderes del titular estiguen radicades en la mateixa comunitat autònoma.  
b) En el cas de la prima per bestiar boví serà necessari aportar originals o còpies llegibles dels exemplars número 2 «per a l'interessat» dels documents d'identificació dels animals. L'autoritat competent podrà decidir que la presentació dels esmentats documents no siga obligatòria, quan s'aplique allò que s'establix en l'article 16.3 del Reglament (CE) número 796/2004, de 21 d'abril, de la Comissió.  
c) En el cas de la prima per vaca alletant, certificat oficial sobre rendiment lleter quan siga necessari.  
d) Prima per sacrifici  
Per a animals sacrificats a Espanya o en un altre estat membre:  
En el cas d'animals d'edat compresa entre 6 i 8 mesos, certificat expedit pel centre de sacrifici relatiu al pes en canal dels animals inclosos en la sol·licitud d'ajuda.  
A més, per a animals sacrificats en altres estats membres, còpia compulsada del document d'identificació per a intercanvis dels animals inclosos en la sol·licitud i certificats de sacrifici d'estos, d'acord amb l'article 90 del Reial Decret 66/2010, de 29 de gener.  
Per a animals exportats vius a un país tercer:  
Prova de l'eixida del territori duaner de la comunitat (DUA) i certificat sanitari internacional que continga una relació expressa del número d'identificació auricular dels animals que han sigut exportats.  
e) Pagaments addicionals en el sector boví:  
1. Per a acreditar la condició d'agricultor a títol principal s'ha d'adjuntar la documentació següent:   
- Documentació justificativa de la condició d'ATP de les persones declarades en esta sol·licitud com a tals (alta en REASS des de l'1 de gener de l'any de sol·licitud de l'ajuda i IRPF de l'últim any disponible).  
- En cas que no es tracte d'una explotació associativa, la documentació justificativa de la relació de cònjuge o familiar de primer grau amb el titular de l'explotació.  
 En el cas de cooperatives agràries de producció, SAT, societats civils, comunitats de béns i altres persones jurídiques:  
I) Fotocòpia de la declaració de l'impost de societats i del de retencions dels rendiments de treball.  
II) Documentació que relacione i justifique el nombre de membres.  
2. En cas del pagament addicional a la producció de carn de qualitat s'ha d'adjuntar la inscripció en una denominació d'origen protegida, ramaderia ecològica o integrada o qualsevol altra identificació addicional en l'etiquetatge, que es referisca a determinades característiques o condicions de producció de la carn etiquetada o de l'animal o animals de què procedisca. En cas que en el moment de presentar la sol·licitud encara no dispose documentació, podrà presentar-la amb posterioritat, en un termini màxim de 20 dies hàbils després de fer-se efectiva la inscripció en la marca de qualitat.  
3. En el cas del pagament addicional a la millora de la qualitat de la llet crua s'ha d'adjuntar l'acceptació del compliment de la Guia de Pràctiques Correctes d'Higiene que es recull en l'annex IX del Reial Decret 66/2010, de 29 de gener, o qualsevol altre sistema que assegure la qualitat, sempre que estiga aprovat i verificat per l'autoritat competent.  
f) Pagaments específics als ramaders.  
Documentació que servisca per a justificar les condicions d'elegilibilitat de l'article 68 del Reial Decret 66/2010, de 29 de gener, de les primes ramaderes.  
6. AJUDES AGROAMBIENTALS  
a) Certificat d'inscripció en el Comité d'Agricultura Ecològica de la CV, en cas de sol·licitar agricultura ecològica.  
b) Fotocòpia del Llibre d'Explotació Ramadera (per a l'ajuda de manteniment de la guirra o agricultura ecològica que tinguen bestiar i demanen ajuda per pastures naturals o artificials).  
c) Certificat d'inscripció en el Llibre Genealògic Raça Ovina Guirra de la Comunitat Valenciana i pertinença a associació ramadera amb finalitats de millora i conservació, si sol·licita l'ajuda de manteniment de la guirra.  
7. AJUDES D'INDEMNITZACIÓ COMPENSATÒRIA  
a) Certificat d'empadronament actualitzat a l'any corresponent a la sol·licitud.  
b) Declaració de l'impost sobre la renda de les persones físiques (IRPF) de l'últim exercici. En el cas d'haver-se declarat ingressos en l'apartat del rendiment del treball s'haurà d'acreditar la seua procedència, i en cas de declaració conjunta, la quantitat que s'imputa a cada un dels perceptors. No s'acceptarà el fet que una mateixa declaració de la renda servisca per a l'acreditació de la condició d'agricultor a títol principal o agricultor professional en més d'un exercici.  
c) Es presentarà l'informe de vida laboral actualitzat expedit per la Seguretat i, en cas que en l'esmentat informe no conste expressament explicitada l'activitat agrària, es requerirà que presente un certificat de la Seguretat Social en què conste expressament l'activitat agrària per la qual s'ha registrat en el règim especial d'autònoms.  
d) En el cas de superfícies farratgeres utilitzades en comú, cada ramader aportarà el certificat d'adjudicació expedit per les autoritats locals o provincials competents, en el qual s'expresse el nombre d'hectàrees assignades amb la identificació de les parcel·les afectades i determinat el període d'utilització dins de l'exercici.  
e) Quan un titular siga soci d'explotació agrària comunitària, cooperativa o SAT, aportarà el CIF corresponent i el certificat del secretari de l'entitat pel qual s'acredite la seua condició de soci i la superfície agrícola que proporcionalment a la seua quota de participació li correspon, i es determina la relació de parcel·les assignades a l'efecte de declaració particular del soci. Estes parcel·les haurà d'afegir-les el titular a les altres que explote independentment de la SAT o cooperativa. També es presentarà la fotocòpia de l'acta en què conste el nomenament del secretari de l'entitat.  
f) Els titulars d'explotacions agràries, l'explotació dels quals estiga registrada en una altra comunitat autònoma, hauran de presentar el Llibre de Registre d'Explotació Ramadera. Aquells sol·licitants que tenen les seues explotacions ramaderes dins de la Comunitat Valenciana no presentaran l'esmentat document, i estaran subjectes al règim previst en l'article 21 de l'Orde 11/2010, de 26 de febrer.  
g) La condició de titular d'explotació prioritària, siga a títol personal o com a soci de SAT o cooperativa, es comprovarà tenint en compte allò que es disposa en l'article 21 de l'Orde 11/2010, de 26 de febrer.  
h) En aquells matrimonis el règim econòmic dels quals siga el de separació de béns, quan ambdós cònjuges presenten sol·licitud d'ajuda com a titulars de l'explotació agrària hauran d'acreditar documentalment la gestió separada de diferents explotacions agràries.  
Apartat 7m. Règims en què es pot utilitzar la sol·licitud preemplenada  
Sobre la base d'allò previst per l'article 9 de l'Orde 11/2010, de 26 de febrer, en els règims d'ajuda següents s'utilitzarà la sol·licitud preemplenada:  
a) Pagament únic.  
b) Ajudes agroambientals.  
Apartat 8u. Termini màxim de modificació de la sol·licitud única i, si s'escau, identificació del termini de presentació extemporània de modificacions de sol·licitud  
Segons l'article 100 del Reial Decret 66/2010, de 29 de gener, els agricultors que hagen presentat la sol·licitud única podran modificar-la pel que fa als règims d'ajuda per superfície sense cap penalització fins al 31 de maig de 2010, i no s'admetran modificacions després d'eixa data.  
Segons l'article 14 del Reglament (CE) número 1122/2009, de 30 de novembre de 2009, de la Comissió, les modificacions consistiran en l'afegiment de parcel·les agrícoles individuals o drets de pagament individuals sempre que complisquen els requisits fixats en el règim d'ajuda que es tracte.  
Quan les modificacions repercutisquen en algun justificant o contracte que s'haja de presentar, també estarà permés modificar-lo.  
Quan l'autoritat competent haja informat l'agricultor de l'existència d'irregularitats en la seua sol·licitud única o quan li haja manifestat la seua intenció de realitzar un control sobre el terreny i quan este control haja posat de manifest l'existència d'irregularitats, no s'autoritzaran les modificacions respecte de les parcel·les afectades per la irregularitat.  
Apartat 9é. Data límit per a efectuar al·legacions al SIGPAC  
Com es preveu en l'article 19.2 de l'Orde 11/2010, de 26 de febrer, per mitjà d'esta resolució es fixa com a data límit per a poder efectuar sol·licituds de modificació a les dades que es troben en el SIGPAC; serà el dia 31 de maig de 2010.   
Les al·legacions al SIGPAC, perquè generen efectes en la campanya que es tracte han de ser al·legats en la forma prevista en l'article 19 de l'Orde 11/2010, de 26 de febrer.  
Apartat 10. Indicació dels òrgans competents per a la instrucció i la resolució del procediment  
Es té en compte allò que es preveu en l'article 24 de l'Orde 11/2010, de 26 de febrer, i més concretament el contingut dels acords de delegació de la competència per a resoldre els expedients d'ajudes en la directora general de Producció Agrària següents:  
Acord de 8 de setembre de 2009, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació (DOCV núm. 6121, de 13.10.2009).  
Acord de 23 de març 2009, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca i Alimentació (DOCV núm. 6048, de 02.07.2009).  
Apartat 11. Obligacions que comporta el compliment de la condicionalitat amb relació a les ajudes convocades  
1. Tots els sol·licitants de les ajudes convocades amb esta resolució han de complir els requisits legals de gestió i les bones condicions agràries i mediambientals, tal com apareixen esmentades en els annexos I i II del Reial Decret 486/2009, de 3 d'abril, del Ministeri de Medi Ambient, i Medi Rural i Marí, i que s'inserixen en l'annex II d'esta resolució.  
2. A més de complir tots els requisits expressats, els beneficiaris de les ajudes agroambientals, previstes en l'article 36, lletra a, incís iv del Reglament (CE) número 1698/2005, de 20 de setembre de 2005, del Consell, han de complir els requisits mínims d'utilització d'adobs i productes fitosanitaris que es contenen en el PDRCV, tal com es detallen en l'annex II de l'Orde 11/2010, de 26 de febrer.  
Apartat 12. Relació de compromisos per línies d'ajudes FEADER  
1. AGRICULTURA ECOLÒGICA  
a) Compromisos bàsics  
- Mantindre el compromís durant 5 anys en la superfície d'acollida.  
- Els compromisos s'han d'aplicar en la totalitat de la superfície de l'explotació dedicada a la mateixa orientació productiva (cultiu i/o espècie, i varietats per a cítrics i vinya) i per un període mínim de cinc anys.  
b) Compromisos principals  
- Complir totes les normes de producció establides en el Reglament (CEE) 2092/1991, que regula la producció ecològica, i complir allò que establix en les normes genèriques i específiques sobre agricultura ecològica per als diferents cultius, promulgades i aprovades per la Comunitat Valenciana. Addicionalment complir allò que es disposa en el Reglament Comunitari 1804/1999, de 24 d'agost, sobre producció ramadera ecològica, en cas de sol·licitar ajudes a superfícies farratgeres.  
- Inscripció de les parcel·les de l'explotació i la ramaderia associada en el corresponent Registre del Comité d'Agricultura Ecològica de la Comunitat Valenciana.  
- Disposar d'un certificat expedit pel CAE-CV en el qual se certifique que s'han complit satisfactòriament les normes de producció específiques.  
- Obligatorietat de la realització d'anàlisi al llarg dels 5 anys.  
- Comercialització de la producció ecològica, una vegada passat el període obligatori de reconversió.  
c) Compromisos secundaris  
- Mantindre bardisses i ribassos, vegetació en límits i marges per a reserva ecològica i manteniment de la biodiversitat.  
- Controlar les males herbes de forma mecànica o per mitjà de pasturatge controlat.  
- No s'utilitzaran organismes ni matèries modificades genèticament en llavors, tractaments, etc.  
- Efectuar rotacions en cultius anuals. Si s'establix una coberta vegetal o cultiu per a adobament en verd es considerarà com a part de la rotació.  
- Mantindre la coberta vegetal en cultius perennes. En èpoques de molta competència per l'aigua i la recol·lecció es permetrà la sega (manual o mecànica) o el pasturatge controlat.  
- Emplenar i mantindre actualitzat un quadern d'explotació, que inclourà una comptabilitat detallada i en el qual s'inscriuran totes les operacions de cultiu realitzades en cada una de les parcel·les; inclourà un pla de fertilització, que és obligatori establir.  
2. CULTIU SOSTENIBLE D'ARRÒS EN AIGUAMOLLS  
a) Compromisos bàsics  
- Manteniment del cultiu de l'arròs durant almenys 5 anys sense realitzar un altre tipus de cultiu que modifique les característiques de l'ecosistema de la zona productora.  
b) Compromisos principals  
- Triturar la palla de l'arròs i incorporar-la al sòl o bé retirar-la del terreny.  
- Manteniment i conservació dels elements de retenció d'aigua, xicotets dics i comportes.  
- Mantindre el restoll i la palla de l'arròs, almenys, fins a l'1 de febrer, o mantindre inundada la superfície de cultiu, almenys, durant 3 mesos i mig addicionals al cultiu.  
- El control de males herbes, quan no estiga realitzant-se el cultiu, primers d'octubre a principis de febrer, es realitzarà per mitjà de la tècnica de l'enfangada en zones inundades o per mitjà de fresa (rotovator) en la resta de la zona sense possibilitat d'inundació.  
c) Compromisos secundaris  
- Portar un quadern d'explotació en què queden reflectides totes aquelles operacions que sobre el cultiu es realitzen, on s'inclouran tots els documents relatius al cultiu: factures, albarans, etc.  
3. COMPROMISOS EN AJUDES DE GESTIÓ INTEGRADA  
a) Compromisos bàsics  
- Mantindre el compromís durant 5 anys en la superfície d'acollida.  
- Dur a terme la producció integrada en la totalitat de la superfície de l'explotació dedicada a la mateixa orientació productiva (cultiu i/o espècie; en cítrics i vinya, varietat).  
b) Compromisos principals  
- Complir estrictament totes les normes genèriques i específiques sobre producció integrada aprovades per l'Estat espanyol i la Comunitat Valenciana per als diferents cultius.  
- Inscripció de les parcel·les de l'explotació en el corresponent Registre de Producció Integrada de la Comunitat Valenciana.  
- Disposar d'un certificat expedit per l'autoritat o organisme de control que certifique el compliment satisfactori de les normes.  
- Realització d'anàlisi adequada per a control de la contaminació de la terra, l'aigua i els productes vegetals.  
c) Compromisos secundaris  
- Mantindre bardisses i ribassos, vegetació en límits i marges per a reserva ecològica i manteniment de la biodiversitat.  
- Mantindre la coberta vegetal en cultius perennes. En èpoques de molta competència per l'aigua i la recol·lecció es permetrà la sega (manual o mecànica) o el pasturatge controlat. No es podrà realitzar birbada química.  
- Emplenar i mantindre actualitzat un quadern d'explotació, que inclourà una comptabilitat detallada i en el qual s'inscriuran totes les operacions de cultiu realitzades en cada una de les parcel·les; així com el detall de les visites d'assessorament i control realitzades.  
4. COMPROMISOS EN AJUDES PER A LA LLUITA CONTRA L'EROSIÓ I MANTENIMENT DEL PAISATGE AMB CULTIUS LLENYOSOS EN PENDENTS I TERRASSES  
a) Compromisos bàsics  
- Mantindre el compromís durant 5 anys en la superfície d'acollida.  
b) Compromisos principals  
- Pertànyer a una agrupació de tractaments integrats en agricultura o semblant.  
- Manteniment i conservació dels elements i de les instal·lacions tradicionals relacionats amb el cultiu amb materials coincidents amb l'entorn (utilització de terra autòctona): murets, terrasses, bancals, tanques vegetals, etc., que quedaran reflectits en el Pla d'Actuació Mediambiental.  
- Establir coberta vegetal per a evitar els problemes d'escorriment durant la tardor-hivern en el centre dels carrers que cobrisquen un mínim del 50 per cent de la superfície de cultiu de la parcel·la, a partir de la flora espontània o recorrent a la sembra d'espècies cultivades:  
En parcel·les amb pendents mitjans superiors al 8 per cent, la coberta vegetal s'establirà pròxima a les corbes de nivell i perpendicular al màxim pendent.  
En terrasses, la coberta vegetal s'establirà en el costat més gran de la parcel·la.  
La coberta vegetal es podrà segar a principis de primavera per a evitar la competència de les males herbes, per mitjà de procediments mecànics i/o amb pasturatge controlat de bestiar oví o caprí, i hauran de romandre obligatòriament sobre el terreny les restes d'estes cobertes fins a la tardor, època en què, si és procedent, es podran dur a terme les labors necessàries per a la implantació d'una nova coberta vegetal.  
5. COMPROMISOS EN AJUDES PER AL MANTENIMENT DE RACES PURES EN PERILL D'EXTINCIÓ. OVELLA GUIRRA  
a) Compromisos bàsics  
- Mantindre el compromís durant cinc anys de les UBM acollides.  
- Realitzar les actuacions de pasturatge amb animals d'espècies autòctones en perill d'extinció.  
- Mantindre en puresa els efectius reproductors mascles i femelles d'estes races que estiguen compromeses.  
b) Compromisos principals  
- Inscripció en llibre registre oficial de la raça corresponent.  
- Participar en un programa de millora genètica, amb l'obligació d'aportar informació per a seguiment de la raça, així com per a elaboració de valoracions.  
c) Compromisos secundaris  
- Mantindre i actualitzar el quadern d'explotació.  
6. INAPLICACIÓ DE REDUCCIONS  
1. Es podrà valorar la procedència de l'aplicació de l'article 73.1 del Reglament (CE) nº 1122/2009, en combinació amb l'article 86.2 de la mateixa norma i del vigent article 2 del Reglament (CE) 1975/2006, entre d'altres, en els casos següents:  
A) Quan, com a conseqüència de l'aparició de plagues i malalties que puguen afectar greument el cultiu, siga imprescindible realitzar actuacions que d'alguna manera puguen suposar un incompliment dels compromisos subscrits, s'hauran de comunicar els fets a l'Oficina Comarcal d'Agricultura, Pesca i Alimentació perquè emeta certificat sobre la possible concurrència de la situació eximent.  
B) Quan part de l'explotació no puga ser inscrita en els registres del Comité d'Agricultura Ecològica de la Comunitat Valenciana o de Producció Integrada i la falta d'inscripció no haja de ser atribuïble a l'actuació del beneficiari, haurà de ser certificada la situació eximent pels òrgans esmentats, i faran constar clarament els motius de no-inscripció de les esmentades superfícies.  
2. En els casos que les situacions anteriors puguen ser qualificades sobre la base de l'articulat esmentat, no s'efectuarà cap pagament per les esmentades superfícies. A més, i sobre la base d'allò que es preveu en l'article 79.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les al·legacions corresponents i la justificació documental d'estes podrà ser aportada al procediment en qualsevol moment anterior al tràmit d'audiència.  
Apartat 13. Superfícies acollides a plans o a programes de reestructuració o reconversió de cultius  
En aquells casos en què es produïsca la integració de superfícies acollides prèviament a un compromís agroambiental en un pla o programa de reconversió o reestructuració de cultius aprovat oficialment, es deixaran de percebre les ajudes agroambientals per les superfícies objecte de reconversió durant el període de l'execució de les actuacions previstes en el pla o programa aprovat. No obstant això, les esmentades superfícies hauran d'estar inscrites durant tot el període de reconversió en el Comité d'Agricultura Ecològica de la Comunitat Valenciana o en el Registre de Producció Integrada.  
Apartat 14. Règim de publicitat de les subvencions concedides  
A l'efecte previst en l'article 4 del Reglament (CE) 259/2008, de 18 de març de 2008, s'informa els possibles beneficiaris que les seues dades es publicaran d'acord amb l'article 44 bis del Reglament (CE) 1290/2005 i al Reglament (CE) 259/2008, i podran ser tractades per organismes d'auditoria i d'investigació de les comunitats i dels estats membres, per a salvaguardar els interessos financers de les comunitats. El contingut, la forma i la data de la publicació són les establides respectivament en els articles 1, 2 i 3 del Reglament (CE) 259/2008.  
Apartat 15. Percentatge màxim de reducció de superfícies no penalitzable en les ajudes previstes en apartat 2n, de l'article 1 de l'Orde 11/2010, de 26 de febrer  
Atés allò que es preveu en l'article 18, apartat 1r de l'Orde 11/2010, de 26 de febrer, s'entendrà a l'efecte previst en l'article 44.3 del Reglament (CE) número 1974/2006, de 15 de desembre de 2006, pel qual s'establixen disposicions d'aplicació del Reglament (CE) número 1698/2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), que són canvis insignificants en les explotacions, aquelles reduccions de superfície no justificades que no sobrepassen el 3%.  
Apartat 16. Superfície mínima ampliació anual compromisos en ajudes previstes en l'apartat 2n, de l'article 1 de l'Orde 11/2010, de 26 de febrer  
Tal com es preveu en els articles 4, lletra m, i 18, apartat 2n de l'Orde 11/2010, de 26 de febrer, i en aplicació d'allò que es preveu en l'article 45.2 del Reglament (CE) número 1974/2006, de 15 de desembre de 2006, pel qual s'establixen disposicions d'aplicació del Reglament (CE) número 1698/2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), es podran ampliar les superfícies objecte de compromisos sempre que:  
La superfície que es pretén ampliar haurà de ser igual o superior a 0,3 hectàrees en cas que se sol·licite ajuda per un nou grup de cultiu. Es podrà sol·licitar ampliació com a màxim del 50% de la superfície o animals inicialment compromesos.  
Apartat 17. Compatibilitat dels règims d'ajuda  
1. El beneficiari haurà de comunicar a l'òrgan concedent, en la sol·licitud d'ajuda, així com en qualsevol altre moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. En cas que la sol·licitud o concessió d'altres ajudes s'efectue durant la tramitació de l'expedient, esta comunicació s'haurà de realitzar ràpidament només és sàpia i, en tot cas, amb anterioritat a la justificació de l'aplicació donada als fons percebuts.   
2. Cada una de les mesures agroambientals serà incompatible amb altres mesures que perseguisquen els mateixos objectius i actuacions.  
Totes les ajudes agroambientals són incompatibles amb les ajudes a la jubilació anticipada de l'activitat agrària.  
Les actuacions objecte de les ajudes agroambientals seran incompatibles amb altres règims d'ajuda que tinguen la mateixa finalitat.  
Les ampliacions de superfícies en compromisos vigents o les sol·licituds inicials d'acolliment als compromisos d'ajudes agroambientals no podran tindre com a objecte superfícies que es troben prèviament incloses en un pla de reconversió o reestructuració de cultius. En el supòsit que es comprove l'esmentada concurrència serà procedent aplicar les reduccions previstes en l'article 16 del Reglament (CE) número 1975/2006, de 7 de desembre de 2006, de la Comissió.  
3. La indemnització compensatòria de zona desfavorida és incompatible amb:  
- La percepció pel beneficiari d'una pensió de jubilació, del subsidi d'atur o qualsevol altra prestació pública anàloga.  
- Amb l'ajuda per cessament anticipat de l'activitat agrària (Reglament (CE) número 1257/1999) o de jubilació anticipada (Reglament (CE) número 1698/2005).  
- Les superfícies acollides al Programa de Repoblament de Terres Agrícoles no computaran com a indemnitzables.  
En el cas d'explotacions que s'estenguen entre dues comunitats autònomes es realitzaran els controls necessaris per a evitar la duplicitat de pagament.  
4. Les ajudes esmentades en els punts 2 i 3 d'este apartat, tal com s'establix en l'article 5.6 del Reglament (CE) 1698/2005, són incompatibles amb les ajudes prestades en el marc de les organitzacions comunes de mercat, tret dels casos que s'establisquen de conformitat amb el procediment mencionat en l'apartat 2 de l'article 90 del reglament esmentat.  
Així mateix, les despeses cofinançades pel FEADER no seran cofinançades per mitjà de la contribució dels fons estructurals, del fons de cohesió o de qualsevol altre instrument financer comunitari. Podran cofinançar-se únicament a càrrec d'un únic eix del programa de desenvolupament rural. Quan una operació corresponga a mesures de més d'un eix, la despesa s'assignarà a l'eix dominant.  
Apartat 18. Règim de recursos contra esta resolució de convocatòria  
Sobre la base d'allò que es disposa en l'article 59.6.b de la Llei 30/1992, de Règim Jurídic de les Administracions Públiques i de Procediment Administratiu Comú, es publica esta resolució i tenint en compte allò que es disposa en l'article 60.2 de la l'esmentada llei, s'especifica que contra esta es pot interposar, sobre la base d'allò que es disposa en els articles 116.1 i 109.d de l'esmentada llei, recurs de reposició, davant de la directora de l'Agència Valenciana de Foment i Garantia Agrària, segons allò que s'establix en l'article 22.2 del Decret 123/2006, de 8 de setembre, pel qual s'aprova l'Estatut de l'esmentada agència, tal com queda redactat després de la modificació feta pel Decret 34/2010, de 12 de febrer. El recurs es podrà interposar en el termini d'un mes, en aplicació de l'article 117.1 de la Llei 30/1992, de Règim Jurídic de les Administracions Públiques i de Procediment Administratiu Comú, comptat a partir de l'endemà de la publicació d'esta resolució, en virtut de l'article 48.2 d'esta última llei.  
València, 22 d'abril de 2010.- La directora de l'Agència Valenciana de Foment i Garantia Agrària: Pilar Amigó Salví.  
ANNEX I  
Indicació de municipis als quals poden resultar d'aplicació les ajudes d'indemnització compensatòria   
1. Zones desfavorides de muntanya  
A) Província: 03 Alacant  
· COMARCA 01: Vinalopó  
129 Tibi  
· COMARCA 02: Muntanya  
3 Agres  
7 Alcocer de Planes  
8 Alcoleja  
10 Alfafara  
16 Almudaina  
17 L'Alqueria d'Asnar  
20 Balones  
22 Benasau  
27 Beniardá  
28 Beniarrés  
32 Benifallim   
33 Benifato  
35 Benilloba  
36 Benillup  
37 Benimatell  
38 Benimarfull  
39 Benimassot  
54 Castell de Castells  
56 Cocentaina  
57 Confrides  
60 Quatretondeta  
67 Facheca  
68 Famorca  
72 Gaianes  
73 Gorga \*   
75 El Castell de Guadalest \*  
84 L'Orxa \*   
86 Millena  
92 Muro de Alcoy   
103 Penàguila  
106 Planes  
130 Tollos  
132 La Torre de les Maçanes  
· COMARCA 03: Marquesat  
6 Alcalalí  
29 Benigembla  
135 La Vall d'Ebo  
136 Vall de Gallinera  
137 La Vall de Laguar  
· COMARCA 04: Central  
45 Bolulla  
48 Callosa d'En Sarrià  
107 Polop  
112 Relleu  
124 Sella  
127 Tàrbena   
B) Província: 12 Castelló  
· COMARCA 01: Alt Maestrat   
14 Ares del Maestrat  
37 Castell de Cabres  
38 Castellfort  
45 Cinctorres  
61 Forcall  
68 Herbés  
75 La Mata  
80 Morella  
83 Olocau del Rey  
87 Palanques  
91 Portell de Morella  
93 La Pobla de Benifassà  
112 Todolella  
127 Vallibona  
129 Vilafranca  
137 Villores  
141 Zorita del Maestrazgo  
· COMARCA 02: Baix Maestrat  
42 Catí  
52 Xert  
96 Rossell  
· COMARCA 03: Planes Centrals  
1 Atzeneta del Maestrat  
25 Benafigos  
26 Benasal  
51 Culla  
103 Sarratella  
105 Sierra Engarcerán  
119 La Torre d'En Besora  
134 Villar de Canes  
· COMARCA 04: Penyagolosa  
41 Castillo de Villamalefa  
48 Cortes de Arenoso  
55 Xodos  
60 Figueroles  
72 Lucena del Cid  
73 Ludiente  
130 Villahermosa del Río  
139 Vistabella del Maestrazgo  
142 Zucaina  
· COMARCA 06: La Plana  
7 Alfondeguilla  
15 Argelita  
58 Espadilla  
59 Fanzara  
113 Toga  
123 Vallat  
· COMARCA 07: Palància  
2 Aín  
6 Alcudia de Veo  
8 Algimia de Almonacid  
10 Almedíjar  
12 Altura  
13 Arañuel  
17 Ayódar  
18 Azuébar  
20 Barracas  
22 Bejís  
24 Benafer  
43 Caudiel  
46 Cirat  
56 Chóvar  
57 Eslida  
63 Fuente la Reina  
64 Fuentes de Ayódar  
65 Gaibiel  
69 Higueras  
76 Matet  
78 Montán  
79 Montanejos  
88 Pavías  
90 Pina de Montalgrao  
92 Puebla de Arenoso  
97 Sacañet  
108 Suera  
110 Teresa  
114 Torás  
115 El Toro  
116 Torralba del Pinar  
118 Torrechiva  
125 Vall de Almonacid  
131 Villamalur  
133 Villanueva de Viver  
140 Viver   
C) Província 46: València  
· COMARCA 01: Racó d'Ademús  
1 Ademuz  
87 Casas Altas  
88 Casas Bajas  
92 Castielfabib  
201 Puebla de San Miguel  
242 Torrebaja  
252 Vallanca  
· COMARCA 02: Alt Túria  
18 Alcublas  
36 Alpuente  
38 Andilla  
41 Aras de los Olmos  
50 Benagéber  
79 Calles  
106 Chelva  
114 Domeño  
141 Higueruelas  
148 Loriguilla  
234 Sot de Chera  
241 Titaguas  
247 Tuéjar  
262 La Yesa  
902 Gátova  
· COMARCA 04: Requena-Utiel  
108 Chera  
229 Siete Aguas  
· COMARCA 05: La Foia de Bunyol  
99 Cortes de Pallás  
115 Dos Aguas  
261 Yátova  
· COMARCA 10: La Vall d'Aiora  
97 Cofrentes  
142 Jalance  
239 Teresa de Cofrentes  
· COMARCA 11: Énguera i Canal  
71 Bicorp  
167 Millares  
206 Quesa  
2. Zones desfavorides de despoblament  
A) Província: 12 Castelló  
· COMARCA 02 Baix Maestrat  
3 Albocàsser  
36 Canet lo Roig  
44 Cervera del Maestre  
50 Les Coves de Vinromà  
70 La Jana  
98 La Salzadella  
100 Sant Mateu  
101 San Rafael del Río  
111 Tírig  
121Traiguera  
· COMARCA 03 Planes Centrals  
29 Benlloch  
49 Costur  
94 La Pobla Tornesa  
120 La Torre d'en Doménec  
122 Les Useres  
124 Vall d'Alba  
128 Vilafamés  
132 Vilanova d'Alcolea  
902 Sant Joan de Moró  
· COMARCA 07 Palància  
39 Castellnovo  
67 Geldo  
71 Jérica  
81 Navajas  
104 Segorbe  
106 Soneja  
107 Sot de Ferrer   
Província: 46 València  
· COMARCA 02 Alt Túria  
112 Chulilla  
149 Losa del Obispo  
258 Villar del Arzobispo  
· COMARCA 04 Requena-Utiel  
80 Camporrobles  
95 Caudete de las Fuentes   
129 Fuenterrobles  
213 Requena  
232 Sinarcas  
249 Utiel  
254 Venta del Moro  
259 Villargordo del Cabriel  
· COMARCA 10 La Vall d'Aiora  
44 Ayora  
144 Jarafuel  
263 Zarra  
· COMARCA 11 Énguera i la Canal  
39 Anna  
73 Bolbaite  
07 Chella  
118 Enguera  
121 Estubeny  
179 Navarrés  
ANNEX II  
Requisits legals de gestió i les bones condicions agràries i mediambientals, tal com apareixen mencionades en els annexos I i II del Reial Decret 486/2009, de 3 d'abril, del Ministeri de Medi Ambient i Medi Rural i Marí  
REQUISITS LEGALS DE GESTIÓ  
· Requisits mediambientals  
1. Articles 3,4 i 5 de la Directiva 79/409, sobre conservació de les aus silvestres.   
Preservar els espais que constituïxen els hàbitats naturals de les espècies d'aus migratòries, amenaçades i en perill d'extinció. Règim general de protecció per a totes les espècies d'aus.   
Llei 42/2007, del Patrimoni Natural i la Biodiversitat. Reial Decret 1997/1995, de 7 de desembre, pel qual s'establixen mesures per a contribuir a garantir la biodiversitat per mitjà de la conservació dels hàbitats naturals i de la fauna i flora silvestres.   
2. Articles 4 i 5 de la Directiva 80/68, sobre protecció de les aigües subterrànies contra la contaminació. Impedir la introducció de determinades substàncies perilloses en les aigües subterrànies.   
Reial Decret 849/1986, d'11 d'abril, pel qual s'aprova el règim del domini públic hidràulic.   
3. Article 3 de la Directiva 86/278, sobre protecció del medi ambient i, en particular, dels sòls en la utilització dels llots de depuradora en agricultura. Compliment de la normativa nacional relativa a la utilització de llots en agricultura.   
Reial Decret 1310/1990, de 29 d'octubre, sobre utilització dels llots de depuració en el sector agrari. Orde de 26 d'octubre de 1993, que desplega el Reial Decret 1310/1990, de 29 d'octubre, sobre utilització dels llots de depuració en el sector agrari.   
4. Articles 4 i 5 de la Directiva 91/676, sobre protecció de les aigües contra la contaminació produïda per nitrats. Compliment de les mesures establides en els programes d'actuació, en les explotacions agrícoles i ramaderes situades en zones declarades per la comunitat autònoma com a zones vulnerables.   
Reial Decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries. Medi ambient.  
5. Articles 6, 13 de la Directiva 92/43, conservació dels hàbitats naturals i de la flora i fauna silvestres. Conservació d'hàbitats i espècies de la Xarxa Natura 2000. Prohibició d'arreplegar, així com tallar, arrancar o destruir intencionadament en la naturalesa les espècies allistades en l'annex V.b) de la Llei 42/2007, en la seua àrea de distribució natural.  
Llei 42/2007, del Patrimoni Natural i de la Biodiversitat. Reial Decret 1997/1995, de 7 de desembre, pel qual s'establixen mesures per a contribuir a garantir la biodiversitat per mitjà de la conservació dels hàbitats naturals i de la fauna i flora silvestres.  
· Requisits de salut pública, zoosanitat i fitosanitat  
6. Articles 3, 4 i 5 de la Directiva 2008/71/CE, sobre identificació i registre de porcs. Registre d'explotacions porcines per part dels estats membres. Condicions dels registres de les explotacions d'animals de l'espècie porcina. Requisits d'identificació i del moviment d'animals de l'espècie porcina.   
Reial Decret 205/1996, de 9 de febrer, pel qual s'establix un sistema d'identificació i registre dels animals de l'espècie porcina. Reial Decret 479/2004, de 26 de març, pel qual s'establix i es regula el Registre General d'Explotacions Ramaderes. Reial Decret 728/2007, de 13 de juny, pel qual s'establix i es regula el Registre General de Moviments de Bestiar i el Registre General d'Identificació Individual d'Animals. Salut pública, zoosanitat i fitosanitat.  
7. Articles 4 i 7 del Reglament (CE) número 1760/2000, sobre el sistema d'identificació i registre de bovins i etiquetatge de la carn de boví i dels seus productes. Requisits i condicions del marcatge auricular de l'espècie bovina. Requisits i condicions del passaport i del registre d'animals de l'espècie bovina.   
Reial Decret 1980/1998, de 18 de setembre, pel qual s'establix un sistema d'identificació i registre dels animals de l'espècie bovina. Reial Decret 479/2004, de 26 de març, pel qual s'establix i es regula el Registre General d'Explotacions Ramaderes. Reial Decret 728/2007, de 13 de juny, pel qual s'establix i es regula el Registre General de Moviments de Bestiar i el Registre General d'Identificació Individual d'Animals.  
· Requisits sobre identificació i registre dels animals  
8. Reglament (CE) número 21/2004, de 17 de desembre de 2003, del Consell, pel qual s'establix un sistema d'identificació i registre dels animals de les espècies ovina i caprina i es modifica el Reglament (CE) número 1782/2003 i les directives 92/102/CEE i 64/432/CEE (DO L 5 de 09.01.2004, p. 8). Comprovar la correcta identificació i registre del bestiar oví-caprí.   
Reial Decret 947/2005, de 29 de juliol, pel qual s'establix un sistema d'identificació i registre dels animals de les espècies ovina i caprina. Reial Decret 479/2004, de 26 de març, pel qual s'establix i es regula el Registre General d'Explotacions Ramaderes. Reial Decret 728/2007, de 13 de juny, pel qual s'establix i es regula el Registre General de Moviments de Bestiar i el Registre General d'Identificació Individual d'Animals.  
· Requisits de salut pública i qüestions veterinàries i fitosanitàries  
9. Article 3 de la Directiva 91/414/CEE, del Consell, de 15 de juliol de 1991, relativa a la comercialització dels productes fitosanitaris (DO L 230, de 19.08.1991, p. 1). Informació correcta de productes fitosanitaris autoritzats i existència del seu registre.   
Reial Decret 2163/1994, de 4 de novembre, pel qual s'implanta el sistema harmonitzat comunitari d'informació per a comercialitzar i utilitzar productes fitosanitaris.  
10. Directiva 96/22/CE, del Consell, de 29 d'abril de 1996, per la qual es prohibix utilitzar determinades substàncies d'efecte hormonal i tirostàtic i substàncies ß-agonistes en la cria de bestiar i per la qual es deroguen les directives 81/602/CEE, 88/146/CEE (DO L 125, de 23.05.1996, p. 3). Comprovar que no hi ha en l'explotació, llevat que existisca una informació, substàncies no autoritzades, no administrar estes substàncies als animals (llevat de les excepcions per als tractaments zootècnics o terapèutics) i no comercialitzar animals als quals se'ls hagen subministrat substàncies o productes no autoritzats, que s'ha respectat el termini d'espera prescrit per a estos productes.  
Reial Decret 2178/2004, de 12 de novembre, pel qual es prohibix utilitzar determinades substàncies d'efecte hormonal i tirostàtic i substàncies betaagonistes d'ús en la cria de bestiar.  
11. Reglament (CE) número 178/2002, de 28 de gener de 2002, del Parlament Europeu i del Consell, pel qual s'establixen els principis i requisits generals de la informació alimentària, es crea l'Autoritat Europea d'Informació Alimentària i es fixen procediments relatius a la seguretat alimentària (DO L 31. 1.2 2002, p. 1).   
Els productes de l'explotació destinats a ser comercialitzats com a aliments han de ser segurs. Comprovar que en les explotacions ramaderes destinades a la producció d'aliments no hi ha ni es dóna als animals pinsos que no siguen segurs. Sobre higiene dels productes alimentaris i dels pinsos (desplegat pels reglaments (CE) núm. 852/2004 i 183/2005), i sobre higiene dels productes d'origen animal (desplegat pel Reglament (CE) núm. 853/2004). Traçabilitat. Identificació dels operadors que han subministrat a una explotació pinsos, aliments, animals per a producció d'aliments o substàncies destinades a ser incorporades a un pinso o a un aliment i identificació dels operadors a qui l'explotació ha subministrat els seus productes. Responsabilitats dels explotadors d'empreses de pinsos/aliments.   
Reial Decret 821/2008, de 16 de maig, pel qual es regulen les condicions d'aplicació de la normativa comunitària en matèria d'higiene de pinsos i s'establix el registre general d'establiments en el sector d'alimentació animal: pel que fa a les obligacions que es deriven de les disposicions de la normativa comunitària específica. Orde APA/326/2007, de 9 de febrer, per la qual s'establixen les obligacions dels titulars d'explotacions agrícoles i forestals en matèria de registre de la informació sobre l'ús de productes fitosanitaris.  
cve: DID-A-7837-7256  
· Requisits sobre notificació de malalties  
12. Reglament (CE) número 999/2001, de 22 de maig de 2001, del Parlament Europeu i del Consell, pel qual s'establixen disposicions per a la prevenció, el control i l'eradicació de determinades encefalopaties espongiformes transmissibles (DO L 147, 31.5.2001, p. 1).   
Respectar les prohibicions en matèria d'alimentació dels animals. Compliment de la notificació d'encefalopaties espongiformes transmissibles. Adopció de les mesures relatives als animals sospitosos. Adopció de les mesures consegüents a la confirmació de la presència d'encefalopaties espongiformes transmissibles. Posada en el mercat d'animals vius, esperma, els seus òvuls i embrions. Llei 8/2003, de 24 d'abril, de Sanitat Animal: pel que fa a les obligacions que es deriven de les disposicions de la normativa comunitària específica.   
13. Directiva 85/511/CEE, de 18 de novembre de 1985, del Consell, per la qual s'establixen mesures comunitàries de lluita contra la febre aftosa (DO L 315, 26.11.1985, p. 11).  
Compliment de la notificació de la febre aftosa.   
Reial Decret 2179/2004, de 12 de novembre, pel qual s'establixen mesures de lluita contra la febre aftosa.   
14. Directiva 92/119/CEE, de 17 de desembre de 1992, del Consell, per la qual s'establixen mesures comunitàries generals per a la lluita contra determinades malalties d'animals i mesures especifiques respecte a la malaltia vesicular porcina (DO L 327, 22.12.2000, p. 74).   
Compliment de la notificació de la malaltia vesicular porcina i altres malalties de declaració obligatòria recollides en l'annex I de la Directiva. Reial Decret 654/1994, de 15 d'abril, pel qual s'establixen mesures generals de lluita contra determinades malalties dels animals i mesures específiques contra la malaltia vesicular porcina. Notificació de malalties.  
15. Directiva 2000/75/CEE, de 20 de novembre de 2000, del Consell, per la qual s'aproven disposicions especifiques relatives a les mesures de lluita i eradicació de la febre catarral ovina (DO L 327, 22.12.2000, p. 74). Compliment de la notificació obligatòria de la febre catarral ovina o llengua blava.   
Reial Decret 1228/2001, de 8 de novembre, pel qual s'establixen mesures específiques de lluita i eradicació de la febre catarral ovina o llengua blava.  
BONES CONDICIONS AGRÀRIES I MEDIAMBIENTALS  
1. Normes exigibles per a evitar l'erosió  
a) Cobertura mínima del sòl  
1r. Cultius herbacis  
En les parcel·les agrícoles de secà que se sembren amb cultius herbacis d'hivern, no s'haurà de llaurar amb volteig el sòl entre la data de recol·lecció de la collita anterior i l'1 de setembre, data que s'establix com a referència de l'inici de la presembra, excepte per a realitzar cultius secundaris, tal com es recull en el Reial Decret 1612/2008, de 3 d'octubre, sobre aplicació dels pagaments directes a l'agricultura i a la ramaderia.  
No obstant això, per a afavorir la implantació de la coberta vegetal amb cultius herbacis i per raons agronòmiques, com les dobles collites, climàtiques i de tipologia de sòls, es podran establir en certes zones dates d'inici de presembra més adaptades a les seues condicions locals, com també tècniques adequades de treball.  
2n. Cultius llenyosos  
En el cas de l'oliverar en pendent igual o superior al 10%, en què es mantinga el sòl nu en els redols de les oliveres per mitjà de l'aplicació d'herbicides, serà necessari mantindre una coberta vegetal d'amplària mínima d'1 metre en els carrers transversals a la línia de màxim pendent o en els carrers paral·lels a esta línia, quan el disseny de la parcel·la o el sistema de reg impedisquen el seu establiment en l'altra direcció. No obstant això, en el moment en què puga competir amb el cultiu, esta coberta podrà eliminar-se per mitjà de mètodes químics o mecànics i podrà ser incorporada per mitjà d'una llaurada superficial, respectant en tot cas el que s'establix en l'apartat 1.b.2 d'esta norma.  
   
No es podrà arrancar cap peu de cultius llenyosos situats en recintes de pendent igual o superior al 15 per cent, llevat que siga objecte de reposició autoritzada per l'autoritat competent i en aquelles zones en què així s'establisca, i en estos casos cal respectar les normes destinades a la seua reconversió cultural i varietal i als canvis de cultiu o aprofitament.   
Allò que es disposa en els dos paràgrafs no s'aplicarà quan el pendent real del recinte estiga compensat per mitjà de terrasses o bancals.  
3r. Terres de guaret i de retirada  
En les terres de retirada o guaret es realitzarà opcionalment alguna de les practiques següents: les tradicionals de cultiu, les de mínim conreu o el manteniment d'una coberta vegetal adequada, tant si és espontània o per mitjà de la sembra d'espècies millorants.  
De forma alternativa al manteniment d'una coberta vegetal, o per a complementar el treball tradicional o el mínim conreu i amb fins de fertilització, es podrà incorporar una quantitat màxima total de 20 tones per hectàrea (t/ha) de fem o 40 m³/ha de purí cada tres anys, quan estiga prevista la immediata sembra o implantació d'un cultiu, i de conformitat amb les disposicions del Reial Decret 261/1996, de 16 de febrer, sobre la protecció d'aigües contra la contaminació produïda pels nitrats procedents de fonts agràries.  
b) Ordenació mínima de la terra que respecte les condicions específiques del lloc  
Conreu adaptat a les condicions del pendent  
1r. Cultius herbacis  
En les superfícies que es destinen a cultius herbacis no s'ha de llaurar amb volteig la terra en la direcció del màxim pendent quan, en els recintes cultivats, el pendent mitjà supere el 10 per cent, llevat que el pendent real del recinte estiga compensat per mitjà de terrasses o bancals.  
2n. Cultius llenyosos  
En cultius de vinya, oliverar i fruites seques no s'ha de llaurar amb volteig a favor del pendent la terra en recintes amb pendents superiors al 15 per cent, llevat que s'adopten formes de cultiu especials com terrasses o bancals, cultiu en faixes, es practique un conreu de conservació o es mantinga una cobertura de vegetació total del sòl. En cas d'existència de bancals, serà obligatori evitar qualsevol tipus de llaurades que afecten l'estructura dels talusos existents.  
Les disposicions dels paràgrafs 1r i 2n no s'aplicaran en el cas de parcel·les de cultiu de superfície igual o inferior a una hectàrea, en el cas de parcel·les de cultiu irregulars o allargades la dimensió mínima de les quals en el sentit transversal al pendent siga inferior a 100 metres i quan, per raons de manteniment de l'activitat productiva tradicional, es determinen i s'autoritzen per l'administració competent les tècniques d'agricultura de conservació que es consideren adequades. En tots els supòsits, la implantació del cultiu es farà tan ràpidament com siga possible, per a evitar que el sòl es puga veure afectat per l'erosió.  
Zones amb un elevat risc d'erosió  
Caldrà respectar les restriccions que establisca l'administració competent per a evitar la degradació i la pèrdua de sòl.  
c) Terrasses de retenció  
Les terrasses de retenció s'han de mantindre en bon estat de conservació, amb la seua capacitat de drenatge, evitant els aterraments i ensulsiades i, en tot cas, l'aparició de xaragalls.  
2. Normes exigibles per a conservar la matèria orgànica del sòl  
Gestió de restolls  
1r. No es poden cremar restolls en tot l'àmbit nacional, llevat que, per raons fitosanitàries, la crema estiga autoritzada per l'autoritat competent, i en este cas estarà condicionada al compliment de les normes establides en matèria de prevenció d'incendis i, en particular, les relatives a l'amplària mínima d'una franja perimetral quan els terrenys confronten amb terrenys forestals.  
2n. Quan s'eliminen restes de collita de cultius herbacis i dels de poda de cultius llenyosos haurà de realitzar-se sempre d'acord amb la normativa establida.  
3. Norma per a evitar la compactació i mantindre l'estructura dels sòls: utilització de la maquinària adequada  
En sòls saturats, així com en terrenys entollats, excepte els d'arrossar, o amb neu, no haurà de realitzar-se el conreu ni passar o permetre el pas de vehicles sobre el terreny, excepte en aquells casos considerats de necessitat per l'autoritat competent.  
A este efecte, es consideren casos de necessitat els relacionats amb les operacions de recol·lecció de collites, adobament de cobertora, de tractaments fitosanitaris, de maneig i de subministrament d'alimentació al bestiar que coincidisquen accidentalment amb èpoques de pluges.  
4. Normes per a garantir un nivell mínim de manteniment i previndre el deteriorament dels hàbitats  
a) Manteniment de pastures permanents  
Les superfícies de pastures permanents s'han de mantindre en condicions adequades i evitar-ne la degradació i invasió per matoll. Per a això, es pot optar per mantindre un nivell mínim de càrrega ramadera efectiva que serà sempre igual o superior a 0,1 UBM/ha. Per damunt d'este nivell mínim es poden establir, d'acord amb el tipus de pastura i amb les condicions locals, els nivells mínims i màxims de càrrega ramadera efectiva que es consideren més apropiats en funció de diferents agroecosistemes. En cas de pendents majors del 20%, les comunitats autònomes poden establir una càrrega més reduïda.  
De forma alternativa, en cas de no arribar als oportuns nivells de càrrega ramadera efectiva, serà requisit obligatori fer una llaurada de manteniment adequada que evite la degradació de la pastura permanent de què es tracte i la seua invasió per matoll.  
b) Protecció de les pastures permanents  
No es poden cremar ni rompre les pastures permanents, excepte per a llaurades de regeneració de la vegetació, i en el cas de regeneració per mitjà de crema serà necessària l'autorització prèvia i el control de l'administració competent. En tot cas, serà obligatòria l'adopció de mesures destinades a la protecció de l'arbratge en la zona de la crema i el seu entorn.  
c) Manteniment dels elements estructurals  
No es podrà efectuar una alteració dels elements estructurals definits en l'article 2 d'este reial decret, sense l'autorització de l'autoritat competent. S'exceptuen d'esta obligació la construcció de parades per a correcció de rambles, reguerons i bancals, així com les operacions de refinament de terres que es realitzen en aquelles parcel·les que s'hagen de dedicar al cultiu de l'arròs i altres de regadiu.  
d) Prohibició d'arrancar oliveres  
Quan l'òrgan competent de cada comunitat autònoma considere que hi ha un elevat risc d'abandó de la producció agrària, de despoblament o altres raons que així ho aconsellen, podrà establir zones en què no podran arrancar-se oliveres sense que siguen substituïdes.  
e) Prevenció de la invasió de les terres agrícoles per vegetació espontània no desitjada  
Serà obligatori el manteniment de les parcel·les en condicions apropiades per al seu cultiu, per mitjà del control de la vegetació espontània no desitjada i, en cas necessari, l'administració competent podrà determinar per a cada zona el cicle temporal i la llista d'espècies vegetals que siga obligatori controlar.  
Tal obligació quedarà sense efecte únicament en les campanyes excepcionals en què, com a conseqüència de condicions meteorològiques adverses, haja resultat impossible procedir en el moment adequat a l'eliminació.  
f) Manteniment dels oliverars i vinyes en bon estat vegetatiu  
1r. Fer les podes amb la freqüència tradicional de cada zona per al manteniment de les oliveres en bon estat vegetatiu.  
2n. Fer les podes amb la freqüència tradicional de cada zona per al manteniment de les vinyes en bon estat vegetatiu.  
g) Manteniment dels hàbitats  
1r. No es poden abandonar o abocar materials residuals procedents d'activitats agrícoles o ramaderes sobre terrenys entollats o amb neu ni sobre aigües corrents o estancades.  
2n. No es poden aplicar productes fitosanitaris, fertilitzants, llots de depuradora, compost, purins o fems ni netejar la maquinària emprada per a estes aplicacions sobre terrenys entollats o amb neu ni sobre aigües corrents o estancades. S'exceptua d'esta prohibició l'aplicació de fertilitzants i tractaments fitosanitaris en parcel·les de cultiu d'arròs.  
3r. Per a evitar el risc de filtració i contaminació de les aigües superficials i subterrànies, les explotacions ramaderes en estabulació permanent o semipermanent han de disposar i utilitzar tancs d'emmagatzemament o fosses, femers i basses impermeabilitzades naturalment o artificialment, estanques i amb capacitat adequada o, si és el cas, disposar de la justificació del sistema de retirada dels fems i purins de l'explotació.  
h) Ús de l'aigua i reg  
1r. Per a les superfícies de regadiu, l'agricultor haurà d'acreditar el seu dret d'ús d'aigua de reg concedit per l'administració hidràulica competent.  
2n. Els titulars de les concessions administratives d'aigües i tots aquells que per qualsevol altre títol tinguen dret al seu ús privatiu estaran obligats a disposar dels sistemes de control de l'aigua de reg establits per les administracions hidràuliques competents respectives, de manera que garantisquen una informació precisa sobre els cabals d'aigua efectivament utilitzats.